– હું નાટકોમાં કામ કરતી હતી તે દરમિયાન મેં એક પ્રયોગાત્મક નાટકમાં કામ કર્યું હતું. તે નાટક હતું રાફડા. આ નાટક એકદમ પ્રયોગાત્મક હતું, જે સફળ ના રહ્યું, પણ મારા અભિનયની ઘણી પ્રશંસા થઇ. એ નાટકનાં શો બાદ એક ભાઇ મને મળવા આવ્યા અને મારા અભિનયનાં વખાણ કરતાં કહ્યું કે, ‘તારી સાથે એક સરસ મજાનું નાટક કરવું છે. જેને હું પ્રોડયુસ કરીશ.’ આ જ વાત મેં મારા મિત્ર વર્તુળ અને સ્વજનોને પણ જણાવી. તેમાં મારા મિત્રો સામેલ હતા. તેમાંનાં એક લતેશ શાહ જેઓ તે સમયે મનોરોગીની હોસ્પિટલનાં કામ સાથે જોડાયેલા હતા. તે લોકોનાં સંપર્કમાં રહીને ચિત્કારનો ફણગો ફૂટ્યો. જે લોકો સ્ક્રીઝોફેનિક હોય છે તેમની વેદના, તડપ આ બધું મારે ચિત્કારમાં ઠાલવવાનું હતું. બસ તે પછી સફર શરૂ થઇ ચિત્કારનાં શોની અને લેખક દિગ્દર્શક લતેશ શાહ તેમજ મારા અભિનય તથા સાથીદારોનાં કારણે તે 800 જેટલા શોના આંકડે પહોંચી ગઇ. જે શો સાથે જોડાયેલા તમામ લોકો માટે આનંદની વાત હતી. મારા માટે આ નાટક એટલા માટે ખાસ બની રહ્યું, કારણ કે, અન્ય પાત્રો બદલાતા રહ્યા પરંતુ મારું પાત્ર ન બદલાયું. આ નાટકને ફિલ્મમાં રૂપાંતરિત કરવા અમને ઘણા પ્રસ્તાવ મળ્યા હતા. પરંતુ લતેશ એ બાબતે કટિબદ્ધ હતા કે ચિત્કાર ફિલ્મમાં પણ મૂળ પાત્ર તો સુજાતા જ કરશે. અને હવે લોકો ફિલ્મ થકી આ એક અલગ જ વિષયને નિહાળી શકશે.